b'\n_START_ARTICLE_\nCajsa Warg\n_START_PARAGRAPH_\nAnna Christina Cajsa (Kajsa) Warg (23. maaliskuuta 1703 \xc3\x96rebro - 5. helmikuuta 1769 Tukholma oli ruotsalainen taloudenhoitaja ja keittokirjailija._NEWLINE_Cajsa Wargin is\xc3\xa4 oli raatimies Anders Warg ja \xc3\xa4iti Karin Livijn. H\xc3\xa4n muutti kotoa jo nuorena ansaitakseen elantonsa ja p\xc3\xa4\xc3\xa4si taloudenhoitajaksi (\xe2\x80\x9dhusmamsell\xe2\x80\x9d) merkitt\xc3\xa4viin tukholmalaisperheisiin, kuten Wolter Reinhold von Stackelbergille, Berndt Otto von Stackelbergille ja lopulta valtiosihteeri, ylipostitireht\xc3\xb6\xc3\xb6ri, vapaaherra Leonard Klinckowstr\xc3\xb6mille Tukholmaan._NEWLINE_Warg julkaisi \xc3\xa4idilt\xc3\xa4\xc3\xa4n saamallaan perinn\xc3\xb6ll\xc3\xa4 palveluspaikoissaan kokoamiaan reseptej\xc3\xa4 vuonna 1755 kirjana nimell\xc3\xa4 Hjelpreda I hush\xc3\xa5llningen f\xc3\xb6r unga Fruentim(b)er, ja kirja ilmestyi sittemmin useina painoksina. 14. ja viimeinen painos ilmestyi 1822._NEWLINE_Etunimelle Cajsa tai Kajsa ei ole historiallisia vahvistuksia, vaan h\xc3\xa4nen nimens\xc3\xa4 on ollut aina Christina, vaikka h\xc3\xa4net nykyisin tunnetaan Cajsana._NEWLINE_Warg tunnetaan Ruotsin keittotaidon \xc3\xa4itin\xc3\xa4. H\xc3\xa4nelt\xc3\xa4 on per\xc3\xa4isin lent\xc3\xa4v\xc3\xa4 lause \xe2\x80\x9dman tager vad man haver\xe2\x80\x9d (otetaan mit\xc3\xa4 on), tosin sit\xc3\xa4 ei l\xc3\xb6ydy h\xc3\xa4nen keittokirjastaan._NEWLINE_Wargin keittokirja ei ollut ensimm\xc3\xa4inen ruotsalainen keittokirja, kuten usein sanotaan, vaan gastronomisessa bibliografiassa kolmaskymmeneskolmas, mutta se oli kyll\xc3\xa4kin omana aikanaan laajimmalle levinnyt.'